DECIZIA DE PUNERE ÎN APLICARE (UE) 2020/1308 A COMISIEI

din 21 septembrie 2020

de stabilire, pentru o perioadă limitată, a echivalenței cadrului de reglementare aplicabil contrapărților centrale din Regatul Unit al Marii Britanii și Irlandei de Nord, în conformitate cu Regulamentul (UE) nr. 648/2012 al Parlamentului European și al Consiliului

[notificată cu numărul C(2020) 3569]

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (UE) nr. 648/2012 al Parlamentului European și al Consiliului din 4 iulie 2012 privind instrumentele financiare derivate extrabursiere, contrapărțile centrale și registrele centrale de tranzacții (1), în special articolul 25 alineatul (6),

întrucât:

(1) La 29 martie 2017, Regatul Unit al Marii Britanii și Irlandei de Nord („Regatul Unit”) și-a notificat intenția de a se retrage din Uniune în temeiul articolului 50 din Tratatul privind Uniunea Europeană. La 17 octombrie 2019, Uniunea și Regatul Unit au ajuns la o înțelegere cu privire la Acordul de retragere (2), care include un protocol revizuit privind Irlanda și Irlanda de Nord și o declarație politică revizuită (3). În temeiul acestui acord și în urma ratificării sale de către Camera Comunelor din Regatul Unit, a adoptării sale de către Parlamentul European și a încheierii sale de către Consiliu, Regatul Unit a devenit o țară terță la 1 februarie 2020, iar dreptul Uniunii va înceta să se aplice Regatului Unit și pe teritoriul acestuia la 31 decembrie 2020.

(2) După cum anunța în Comunicarea sa către Parlamentul European, Consiliu, Comitetul Economic și Social European și Comitetul Regiunilor din 9 iulie 2020, intitulată „Pregătirea pentru schimbări – Comunicare privind gradul de pregătire la sfârșitul perioadei de tranziție între Uniunea Europeană și Regatul Unit” (4), pe baza unei analize efectuate împreună cu Banca Centrală Europeană (BCE), Comitetul unic de rezoluție și autoritățile europene de supraveghere, Comisia a identificat faptul că, în domeniul compensării centrale a instrumentelor financiare derivate, ar putea apărea unele riscuri la adresa stabilității financiare asociate activității CPC-urilor stabilite în Regatul Unit („CPC-urile din Regatul Unit”). Pentru ca membrii compensatori stabiliți în Uniune (denumiți în continuare „membri compensatori din Uniune”) să dispună de suficient timp pentru a-și reduce expunerea față de infrastructura pieței din Regatul Unit, pentru ca CPC-urile stabilite în Uniune („CPC-urile din Uniune”) să dispună de suficient timp pentru a-și dezvolta și mai mult capacitatea de compensare a tranzacțiilor relevante, precum și pentru a putea fi gestionate eventualele riscuri la adresa stabilității financiare, se justifică adoptarea, pentru Regatul Unit, a unei decizii privind echivalența în acest domeniu.

(3) Compensarea centrală sporește transparența pieței, atenuează riscurile de credit și reduce riscurile de contagiune în cazul neîndeplinirii obligațiilor de plată de către unul sau mai mulți participanți la o CPC. Prin urmare, furnizarea unor astfel de servicii este esențială pentru asigurarea stabilității financiare. Furnizarea de servicii de compensare ar putea afecta și punerea în aplicare a politicii monetare a băncilor centrale în cazul în care tranzacțiile sunt compensate în moneda emisă de o bancă centrală din Uniune. În plus, instrumentele financiare compensate de CPC-uri sunt esențiale și pentru intermediarii financiari și pentru clienții acestora, de exemplu pentru a acoperi riscurile ratei dobânzii, și ar putea așadar inclusiv să genereze riscuri pentru economia reală a Uniunii.

(4) La data de 31 decembrie 2019, valoarea noțională în circulație a instrumentelor financiare derivate extrabursiere era de aproximativ 500 de mii de miliarde EUR la nivel mondial, din care instrumentele financiare derivate pe rata dobânzii reprezentau peste 75 %, iar instrumentele financiare derivate pe cursul de schimb – aproape 20 %. Aproximativ 30 % din totalul instrumentelor financiare derivate extrabursiere sunt exprimate în euro și în alte monede ale Uniunii. Piața pentru compensarea centrală a instrumentelor financiare derivate extrabursiere este extrem de concentrată, în special piața pentru compensarea centrală a instrumentelor financiare derivate extrabursiere pe rata dobânzii exprimate în euro, din care peste 90 % sunt compensate într-o singură CPC din Regatul Unit.

(5) Retragerea Regatului Unit de pe piața internă și din ecosistemul pe care îl formează împreună, ca elemente fundamentale ale pieței interne, reglementarea comună și supravegherea și punerea în aplicare coordonată, pe de o parte, și volumul semnificativ de instrumente financiare exprimate în monedele Uniunii care sunt compensate de CPC-uri din Regatul Unit, pe de altă parte, creează dificultăți majore pentru autoritățile Uniunii și ale statelor membre în materie de stabilitate financiară, în special în perioade de criză financiară.

(6) Impactul retragerii Regatului Unit din Uniune a făcut obiectul mai multor comunicări adresate de Comisie Parlamentului European, Consiliului și BCE, inclusiv al unui plan de acțiune de urgență, care îndeamnă participanții la piață să fie pregătiți și dispuși să acționeze (5). Având în vedere volumul expunerilor curente ale membrilor compensatori din Uniune față de CPC-urile din Regatul Unit, schimbările fundamentale pe care le va suferi, la 1 ianuarie 2021, cadrul de reglementare și de supraveghere aplicabil CPC-urilor din Regatul Unit și sistemului financiar al Regatului Unit în general, precum și riscurile pentru stabilitatea financiară a Uniunii și pentru transmisia și conducerea politicii monetare a Uniunii, este necesar să se reducă dependența de infrastructurile din Regatul Unit. Aceasta presupune reducerea expunerilor membrilor compensatori din Uniune față de CPC-urile din Regatul Unit, în special a expunerilor aferente instrumentelor financiare derivate extrabursiere exprimate în euro și în alte monede din Uniune, precum și extinderea și dezvoltarea suplimentară a capacității CPC-urilor autorizate în Uniune de a furniza astfel de servicii. Pentru aceasta, sectorul ar trebui să pună la punct un proces clar de reducere a expunerilor și a dependenței de CPC-urile din Regatul Unit care sunt importante din punct de vedere sistemic pentru Uniune.

(7) De la 1 ianuarie 2021, CPC-urile din Regatul Unit vor fi considerate „CPC-uri din țări terțe” în sensul Regulamentului (UE) nr. 648/2012 și, ca atare, nu vor mai putea furniza servicii de compensare în Uniune, cu excepția cazului în care sunt recunoscute de către Autoritatea Europeană pentru Valori Mobiliare și Piețe („ESMA”) în conformitate cu articolul 25 din regulamentul respectiv. ESMA poate recunoaște o CPC stabilită într-o țară terță numai în cazul în care Comisia a adoptat un act de punere în aplicare prin care stabilește că dispozițiile juridice și mecanismele de supraveghere care guvernează CPC-urile din țara respectivă sunt echivalente cu cerințele prevăzute în Regulamentul (UE) nr. 648/2012 și după ce a stabilit dacă CPC-ul în cauză este important din punct de vedere sistemic pentru stabilitatea financiară a Uniunii. În cazul nerecunoașterii CPC-urilor din Regatul Unit, contrapărțile stabilite în Uniune nu vor putea compensa instrumentele financiare derivate extrabursiere care fac obiectul obligației de compensare prevăzute la articolul 4 din Regulamentul (UE) nr. 648/2012 în CPC-urile din Regatul Unit. Prin urmare, contrapărțile respective pot întâmpina dificultăți temporare în a-și îndeplini obligațiile de compensare, ceea ce, la rândul său, poate genera riscuri pentru stabilitatea financiară și pentru punerea în aplicare a politicii monetare a Uniunii și a statelor sale membre. Prin urmare, în această situație fără precedent este necesar, cu condiția ca dispozițiile juridice și mecanismele de supraveghere care guvernează CPC-urile din Regatul Unit să fie considerate echivalente, ca CPC-urile respective să poată continua să furnizeze servicii de compensare în Uniune pentru o perioadă de timp limitată și în anumite condiții specifice.

(8) În conformitate cu articolul 25 alineatul (6) din Regulamentul (UE) nr. 648/2012, trei condiții trebuie să fie îndeplinite pentru a se stabili echivalența dintre dispozițiile juridice și mecanismele de supraveghere ale unei țări terțe cu privire la CPC-urile autorizate în țara respectivă și cele prevăzute în regulamentul menționat.

(9) În primul rând, dispozițiile juridice și mecanismele de supraveghere ale unei țări terțe trebuie să garanteze că CPC-urile din țara terță respectivă îndeplinesc anumite cerințe obligatorii din punct de vedere juridic care sunt echivalente cu cerințele stabilite în titlul IV din Regulamentul (UE) nr. 648/2012. Din informațiile de care dispune Comisia rezultă că Regatul Unit a încorporat în legislația sa internă dispozițiile relevante din Regulamentul (UE) nr. 648/2012 începând de la data retragerii Regatului Unit din Uniune (6) și, prin urmare, legislația internă a Regatului Unit poate fi considerată echivalentă cu cerințele prevăzute în titlul IV din Regulamentul (UE) nr. 648/2012.

(10) În al doilea rând, dispozițiile juridice și mecanismele de supraveghere ale țării terțe trebuie să garanteze că CPC-urile stabilite în țara terță respectivă fac, în permanență, obiectul unei supravegheri eficace și al asigurării respectării normelor. Până la data de 31 decembrie 2020, CPC-urile din Regatul Unit se află sub supravegherea Băncii Angliei, astfel cum se prevede în dreptul intern al Regatului Unit în conformitate cu Regulamentul (UE) nr. 648/2012 (7). Având în vedere faptul că Regulamentul (UE) nr. 648/2012 a fost încorporat în legislația internă a Regatului Unit, Banca Angliei rămâne și după această dată instituția responsabilă cu supravegherea CPC-urilor și, deocamdată, nu există indicații că ar fi prevăzută vreo modificare importantă legată de supraveghere.

(11) În al treilea rând, cadrul juridic al țării terțe trebuie să prevadă un sistem echivalent eficace pentru recunoașterea CPC-urilor autorizate în baza regimului juridic al țării terțe respective. Regatul Unit a încorporat în dreptul său intern elementele esențiale ale sistemului de echivalență prevăzut la articolul 25 din Regulamentul (UE) nr. 648/2012. Regatul Unit a introdus însă un regim de recunoaștere temporară care suspendă, pentru cel puțin trei ani, aducerea de modificări esențiale Regulamentului (UE) nr. 648/2012. Acest regim de recunoaștere temporară acordă totodată Băncii Angliei puteri discreționare ample de a retrage „recunoașterea prezumată temporară”, ceea ce creează insecuritate juridică pentru CPC-urile recunoscute în baza acestui regim. În ciuda acestei insecurități, cea de a treia condiție poate fi considerată ca fiind îndeplinită în momentul de față.

(12) În lumina acestor considerente, se poate concluziona că dispozițiile juridice și mecanismele de supraveghere din Regatul Unit care vor fi aplicabile CPC-urilor din Regatul Unit după încheierea perioadei de tranziție îndeplinesc toate condițiile prevăzute la articolul 25 alineatul (6) din Regulamentul (UE) nr. 648/2012.

(13) Prezenta decizie se bazează pe informațiile disponibile în prezent cu privire la dispozițiile juridice și mecanismele de supraveghere aplicabile CPC-urilor din Regatul Unit începând cu 1 ianuarie 2021. Aceste dispoziții juridice și mecanisme de supraveghere ar trebui să fie considerate echivalente doar dacă cerințele aplicabile CPC-urilor în dreptul intern al Regatului Unit sunt menținute și continuă să fie aplicate și respectate efectiv și după această dată, pentru a se evita ca eventualele modificări aduse cadrului de reglementare și de supraveghere din Regatul Unit să afecteze negativ echivalența în materie de reglementare sau de supraveghere, conducând la condiții de concurență inechitabile între CPC-urile din Uniune și cele din Regatul Unit sau la riscuri pentru stabilitatea financiară a Uniunii. Întrucât Comisia poate să modifice, să suspende, să revizuiască sau să revoce în orice moment prezenta decizie, în special dacă situația dintr-o țară terță evoluează de așa manieră încât acest lucru afectează stabilirea echivalenței, schimbul eficace de informații și coordonarea activităților de supraveghere între ESMA și Banca Angliei constituie o condiție prealabilă esențială pentru menținerea stabilirii echivalenței pe întreaga perioadă de valabilitate a prezentei decizii.

(14) Schimbul de informații între ESMA și Banca Angliei necesită încheierea unor acorduri de cooperare cuprinzătoare și eficace în conformitate cu articolul 25 alineatul (7) din Regulamentul (UE) nr. 648/2012. Aceste acorduri de cooperare garantează partajarea proactivă a tuturor informațiilor relevante cu autoritățile menționate la articolul 25 alineatul (3) din Regulamentul (UE) nr. 648/2012, inclusiv cu BCE și cu ceilalți membri ai Sistemului European al Băncilor Centrale, în scopul consultării autorităților respective cu privire la statutul recunoscut al CPC-urilor din Regatul Unit sau în cazul în care informațiile în cauză sunt necesare pentru ca autoritățile respective să își îndeplinească sarcinile de supraveghere.

(15) Acordurile de cooperare încheiate în temeiul articolului 25 alineatul (7) din Regulamentul (UE) nr. 648/2012 trebuie să garanteze accesul imediat și permanent, în orice situație, al ESMA la toate informațiile, inclusiv la informațiile care îi permit să evalueze eventualele riscuri materiale pe care CCP-urile din Regatul Unit le-ar putea antrena, în mod direct sau indirect, pentru Uniune sau pentru statele sale membre. Acordurile de cooperare trebuie să specifice mecanismele și procedurile necesare pentru schimbul prompt de informații privind activitățile de compensare efectuate de CPC-urile din Regatul Unit în ceea ce privește instrumentele financiare exprimate în monede ale Uniunii, locurile de tranzacționare, participanții compensatori, precum și filialele instituțiilor de credit și ale firmelor de investiții din Uniune, acordurile de interoperabilitate cu alte CPC-uri, resursele proprii, compoziția și calibrarea implicite ale fondurilor de garantare, marjele aplicate, resursele lichide și portofoliile de garanții, inclusiv calibrările marjei de ajustare și testele de rezistență. Acordurile trebuie să specifice, de asemenea, mecanismele și procedurile necesare pentru notificarea promptă a oricărei modificări care afectează CPC-urile din Regatul Unit sau dispozițiile juridice și mecanismele de supraveghere ale Regatului Unit aplicabile CPC-urilor din Regatul Unit și pentru notificarea promptă a ESMA cu privire la orice evoluții legate de CPC-urile din Regatul Unit care ar putea afecta politica monetară a Uniunii. Banca Angliei trebuie, de asemenea, să coopereze îndeaproape cu autoritățile din Uniune în conformitate cu articolul 25 alineatul (7). În special, este important să existe mecanisme de cooperare eficace între ESMA și autoritățile competente din Regatul Unit cu privire la coordonarea activităților lor de supraveghere, inclusiv, în special, cu privire la procedurile de urmat în cazul unei situații de urgență legate de CPC-urile din Regatul Unit recunoscute care au sau ar putea avea un efect negativ asupra lichidității pieței sau a stabilității sistemului financiar al Uniunii.

(16) Autoritățile din Regatul Unit au obligația să informeze Uniunea cu privire la orice modificare a cadrului de reglementare sau de supraveghere al Regatului Unit care ar putea afecta furnizarea de servicii de compensare în Regatul Unit. Comisia, în cooperare cu ESMA, va monitoriza orice modificare adusă dispozițiilor juridice și mecanismelor de supraveghere care ar putea afecta furnizarea de servicii de compensare în Regatul Unit, evoluția pieței, precum și eficacitatea cooperării în materie de supraveghere, inclusiv schimbul prompt de informații între ESMA și Banca Angliei. Comisia poate revizui în orice moment prezenta decizie în cazul în care evoluția situației impune reevaluarea de către Comisie a echivalenței acordate prin prezenta decizie, inclusiv în cazul în care autoritățile din Regatul Unit nu cooperează în mod eficient, nu permit o evaluare eficace a riscului pe care îl prezintă CPC-urile din Regatul Unit pentru Uniune sau pentru statele sale membre ori acțiunile întreprinse de CPC-urile din Regatul Unit sau de Banca Angliei încurajează concurența necuvenită și neloială.

(17) Pentru ca membrii compensatori ai Uniunii să dispună de suficient timp pentru a-și reduce expunerea la infrastructurile pieței din Regatul Unit, iar CPC-urile din Uniune - pentru a-și dezvolta și mai mult capacitatea de compensare a tranzacțiilor relevante și având în vedere posibilul impact al evoluțiilor în materie de reglementare, de supraveghere sau ale pieței asupra stabilității financiare a Uniunii și a statelor sale membre, precum și asupra conducerii și transmisiei politicii monetare a Uniunii, prezenta decizie ar trebui să aibă o durată de aplicare limitată.

(18) Prezenta decizie acordă ESMA timpul necesar pentru a efectua o analiză cuprinzătoare a importanței sistemice a CPC-urilor din Regatul Unit și a serviciilor sau activităților de compensare ale acestora pentru Uniune și a lua toate măsurile corespunzătoare pentru a aborda riscurile la adresa stabilității financiare în conformitate cu articolul 25 din Regulamentul (UE) nr. 648/2012, inclusiv recomandând Comisiei nerecunoașterea unei CPC din Regatul Unit sau retragerea recunoașterii acesteia.

(19) Pentru ca ESMA să dispună de suficient timp pentru a analiza importanța sistemică a CPC-urilor din Regatul Unit, CPC-urile din Uniune să dispună de suficient timp pentru a-și dezvolta și mai mult capacitatea de a compensa tranzacții relevante, iar membrii compensatori din Uniune, pentru a-și reduce expunerea la infrastructurile pieței din Regatul Unit, este necesar ca prezenta decizie să expire la 18 luni de la data aplicării sale.

(20) Prezenta decizie ar trebui să intre în vigoare de urgență pentru a asigura securitatea juridică pentru membrii compensatori și locurile de tranzacționare stabilite în Uniune înainte de încheierea perioadei de tranziție, în conformitate cu Acordul de retragere. Prezenta decizie ar trebui să se aplice așadar din ziua următoare datei la care dreptul Uniunii încetează să se aplice Regatului Unit și pe teritoriul acestuia.

(21) Măsurile prevăzute în prezenta decizie sunt conforme cu avizul Comitetului european pentru valori mobiliare,

ADOPTĂ PREZENTA DECIZIE:

Articolul 1 În sensul articolului 25 din Regulamentul (UE) nr. 648/2012, dispozițiile juridice și mecanismele de supraveghere ale Regatului Unit al Marii Britanii și Irlandei de Nord aplicabile contrapărților centrale deja stabilite și autorizate în Regatul Unit al Marii Britanii și Irlandei de Nord sunt considerate a fi echivalente cu cerințele prevăzute în Regulamentul (UE) nr. 648/2012.

Articolul 2 Prezenta decizie intră în vigoare în ziua următoare datei publicării în Jurnalul Oficial al Uniunii Europene. Decizia se aplică de la 1 ianuarie 2021 și expiSră la 30 iunie 2022.

Adoptată la Bruxelles, 21 septembrie 2020. Pentru Comisie, Președinta Ursula VON DER LEYEN

(1) JO L 201, 27.7.2012, p. 1.

(2) Acord privind retragerea Regatului Unit al Marii Britanii și Irlandei de Nord din Uniunea Europeană și din Comunitatea Europeană a Energiei Atomice (JO C 384I, 12.11.2019, p. 1).

(3) Declarație politică de stabilire a cadrului viitoarelor relații dintre Uniunea Europeană și Regatul Unit (JO C 384I, 12.11.2019, p. 178).

(4) COM(2020) 324 final.

(5) Comunicarea Comisiei către Parlamentul European, Consiliu și Banca Centrală Europeană din 4 mai 2017 intitulată „Răspunsul la provocările cu care se confruntă infrastructurile critice ale piețelor financiare și dezvoltarea în continuare a uniunii piețelor de capital” [COM (2017) 225 final], Comunicarea Comisiei către Parlamentul European, Consiliul European, Consiliu, Banca Centrală Europeană, Comitetul Economic și Social European, Comitetul Regiunilor și Banca Europeană de Investiții din 19 iulie 2018, „Pregătiri pentru retragerea Regatului Unit din Uniunea Europeană la 30 martie 2019” [COM (2018) 556 final] și Comunicarea Comisiei către Parlamentul European, Consiliul European, Consiliu, Banca Centrală Europeană, Comitetul Economic și Social European, Comitetul Regiunilor și Banca Europeană de Investiții din 13 noiembrie 2018, „Pregătiri pentru retragerea Regatului Unit din Uniunea Europeană la 30 martie 2019: un plan de contingență” [COM (2018) 880 final].

(6) După încheierea perioadei de tranziție, mai multe acte legislative din Regatul Unit vor constitui cadrul de reglementare și de supraveghere relevant pentru serviciile de compensare din Regatul Unit. Printre acestea se numără, fără ca lista să fie exhaustivă, the European Union (Withdrawal) Act 2018, The Over the Counter Derivatives, Central Counterparties and Trade Repositories (Amendment, etc., and Transitional Provision) (EU Exit) Regulations 2020, the Financial Services (Consequential Amendments) Regulations 2020 și the Financial Services Contracts [Transitional and Saving Provision (EU Exit) Regulations 2019].

(7) Partea 5 din The Financial Services and Markets Act 2000 (Over the Counter Derivatives, Central Counterparties and Trade Repositories) Regulations 2013.